Blåvands Huk
Store norske leksikon,Geografi,Verdens geografi,Europa,Danmarks geografi
Blåvands Huk er Danmarks vestligste punkt, på 8° 4ʹ 22ʹʹ østlig lengde, nordvest for Esbjerg. Blåvands Huk dekkes av lave klitter med en grunnvoll av sandstein som motstår havets angrep. Det farlige Horns Rev strekker seg fra Blåvands Huk og 40 kilometer ut i Nordsjøen.
Her åpnet 2002 verdens største havvindmøllepark, Horns Rev Havmøllepark, med en effekt på 160 MW. Horns Rev II ble åpnet i 2009, med 95 vindmøller og en kapaistet på 218 MW. Innenfor pynten står Blåvands Fyr, et 39 meter høyt fyr som kan sees 50 kilometer ut over havet.På halvøya Skallingen sørvest for Blåvands Huk lå et stort minefelt som en del av den tyske forsvarslinjen. I 2012 ble området endelig helt ryddet for miner og åpnet for offentligheten.Like i nærheten ligger turist- og badebyen Blåvand med Tirpitzmuseet.